– Han ble markert mer religiøs
Terrortiltalte Zaniar Matapours familie og nettverk la merke til at han skal ha blitt «markert mer religiøs». Det sa statsadvokat Sturla Henriksbø i sitt innledningsforedrag i Oslo tingrett tirsdag formiddag. – Og i 2016 ble det meldt bekymring til PST for Matapours radikalisering, fortsatte Henriksbø. Terrortiltalte Zaniar Matapour ankom rettssal 250 iført håndjern og med et religiøst hodeplagg. Da han fikk ordet for første gang, rettet han sterk kritikk mot domstolen som tillot å holde hovedforhandlingen under Ramadan. – Samtidig som sånne ting ikke skjer under andre høytider, sier Matapour. Flyktet fra Iran Statsadvokat Sturla Henriksbø startet sitt innledningsforedrag med å beskrive  bakgrunnen til den terrortiltalte 44-åringen. – Han er født i Iran, av foreldre med kurdisk bakgrunn. Familien flyktet fra Iran og kom til Norge da Matapour var 12 år gammel, sier Henriksbø i retten. Statsadvokaten sier at Matapour vokste opp på Ammerud i Groruddalen i Oslo og at han allerede i ung alder var i kontakt med politiet. – Han har, bortsett fra enkelte kortvarige jobbforhold i begynnelsen av 20-årene, ikke fått etablert seg i yrkeslivet, sier statsadvokaten i retten. Aktor: Fikk diagnose som 20-åring I rettssal 250 sitter også tre rettsoppnevnte sakkyndige som vil observere Matapour fortløpende. Mot slutten av saken vil de avgi sine vitnemål – og opplyse retten om sin vurdering av tilregnelighetsspørsmålet. Tingretten vil bruke disse vitnemålene til å vurdere om 44-åringen skal idømmes tidsbestemt straff, forvaring eller tvungen psykisk helsevern. – Gjennom utredningen som de rettsoppnevnte sakkyndige har gjort av Matapour, hører vi om en mann som har hatt psykiske plager, sier statsadvokaten. I 1997 – da Matapour var 18 år – fikk Matapour behandling i psykiatrien, ifølge aktoratet.  – I år 2000, da han var 20 år, stilte man en diagnose av paranoid schizofren på ham, sier statsadvokaten i retten. Diagnosen paranoid schizofren er den samme diagnosen som en av de rettssakkyndige, psykiater Synne Sørheim, har kommet frem til gjennom sitt arbeid i terrorsaken. Sørheim har som eneste sakkyndig kommet frem til en konklusjon som peker i retning av at Matapour kan være strafferettslig utilregnelig. – Påtalemyndigheten har ikke konkludert i tilregnelighetsspørsmålet, sa statsadvokaten. Dukket ikke opp Matapour har vært gift to ganger. Det siste ekteskapet ble avsluttet i april 2020, to år før terrorangrepet.  I 2021 var han i retten og kjempet for omsorg for barna sine. Han tapte, og anket avgjørelsen, men dukket aldri opp i ankesaken, som skulle vært avholdt ti dager før terrorangrepet. Terror-chatten VG har tidligere avslørt hvordan en agent, som jobbet på oppdrag for Etterretningstjenesten i Norge, skal ha vært i dialog med den norske islamisten Aisha Shazadi Kausar før, under og etter terrorangrepet i Oslo. Seks dager før terrorangrepet i Oslo skal småbarnsmoren ha sendt denne meldingen til en undercoveragent som jobbet for Etterretningstjenesten i Norge: «The brother is involved. I’m an operation they’re planning to do in a country in europe.» Agenten spilte rollen som terrorist i terrororganisasjonen Den islamske staten (IS). Men alt var en felle for å lure henne. – Ikke provokasjon Statsadvokaten opplyste også om en problemstilling, om det er forhold i saken som kan likestilles med ulovlig politiprovokasjon. – Påtalemyndigheten mener at Matapours handling ikke har vært fremkalt av agenten sin påvirkning, sa statsadvokaten. Politiet mener «broren» – som nevnes i meldingen – er den norske ekstremisten Arfan Bhatti. De mener at han etter terroren, sendte flere meldinger med agenten. Du kan lese meldingene mellom agenten og det politiet mener er Bhatti, nederst i saken.  Bhatti og Kausar ble gift etter islamske regler i mars 2012, men ekteskapet har opphørt. Politiets sikkerhetstjeneste (PST) mener likevel at de to har hatt en nær relasjon i årene etter bruddet. Nå er begge siktet for medvirkning til grov terror, men de nekter straffskyld. 
Zaniar Matapour er tiltalt for terror etter at han drepte to personer og skadet flere 25. juni 2022.   Han kritiserte domstolen for å holde hovedforhandling under Ramadan. Statsadvokat Sturla Henriksbø beskriver Matapours bakgrunn: født i Iran, flyktet til Norge og hadde kontakt med politiet i ung alder. Matapour fikk diagnosen paranoid schizofren da han var 20 år. Rettsoppnevnte sakkyndige vil observere Matapour og vurdere om de mener han er tilregnelig eller ikke